Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2020/C 436/11)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen.

ENHEDSDOKUMENT

»TAŞKÖPRÜ SARIMSAĞI«

EU-nr.: PDO-TR-02217 — 9.1.2017

BOB (X) BGB ( )

1. Betegnelse (på BOB eller BGB)

»Taşköprü Sarımsağı«

2. Medlemsstat eller tredjeland

Tyrkiet

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

»Taşköprü Sarımsağı« er klassificeret som Allium sativum. var. sativum, også kaldet blødnakkede hvidløg. Det er et sent blomstrende hvidløg med en lang dyrkningsperiode.

Hovedløg:

— ovalt tværsnit

— elliptisk længdesnit

— hvid hinde

— diameter: 30-40 mm

— vægt: 15-60 gram

Fed:

— tætsiddende i hovedløget

— ikke identiske (forskellige former), vilkårligt placeret i hovedløget

— forvredet form, med en tendens til at udvikle ydre fed

— vægt 2-3 gram.

— rosa skind

— flødegult indre

— tørstofindhold: 31,2-44,1 %

— 12 fed i gennemsnit

»Taşköprü Sarımsağı« har følgende karakteristiske kendetegn:

— det er svært at løsne hovedløgets skal

— minimumsindhold af selen: 3,535 mgkg-1 (indhold i tørstoffet)

— forekomst af små mængder anthocyanin i hovedløgets skal og anthocyaninlinjer på feddene, og 12 fed i gennemsnit

— hovedløget er omgivet af 5-10 beskyttende lag

— flygtige organiske svovlforbindelser (indhold i tørstoffet): 0,089-0,214 %

— kan opbevares i op til 10 måneder

— bitter smag

— kraftig og vedvarende lugt af hvidløg

— minimumsindhold af allylpropyldisulfid (C6H12S2): 0,0147 mgkg-1 (indhold i tørstoffet).

3.3. Foder (kun for animalske produkter) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Samtlige trin i produktionen fra sætning til høst og tørring af »Taşköprü Sarımsağı« skal foregå i det geografiske område, der er specificeret i punkt 4.

3.5. Særlige regler for udskæring, rivning eller emballering osv. af det produkt, som den registrerede betegnelse henviser til

—

3.6. Særlige regler for mærkning af det produkt, som den registrerede betegnelse henviser til

Følgende oplysninger, som skal være let læselige og uudslettelige, skal skrives eller trykkes på den emballage, der anvendes til »Taşköprü Sarımsağı«:

— handelsnavn og adresse, kortform af virksomhedens navn og adresse eller virksomhedens registrerede varemærke

— varepartiets nummer

— varens betegnelse, »Taşköprü Sarımsağı«

4. Kort angivelse af det geografiske områdes afgrænsning

Det geografiske område består administrativt af Taşköprü-distriktet.

Det geografiske område udgør 1 811,31 km2. Samtlige trin i produktionen fra sætning til høst og tørring af »Taşköprü Sarımsağı« skal foregå i Taşköprü-distriktet.

Den slette, hvor Taşköprü-distriktet er beliggende langs Gök-floden, er af stor betydning, da slettens alluviale jorde er velegnet til dyrkning af hvidløg.

5. Tilknytning til det geografiske område

Produktets egenart

De særlige kendetegn ved »Taşköprü Sarımsağı« er den bitre smag, som skyldes det høje selenindhold, den karakteristiske stærke duft og den lange opbevaringstid

Naturlige faktorer: klima og temperaturforhold

Takket være indvirkningen fra Sortehavets klima trives »Taşköprü Sarımsağı« i det geografiske område, da klimaet skaber optimale temperaturforhold for hvidløgsdyrkning. Den årlige gennemsnitstemperatur er 9,7 °C. Den laveste gennemsnitstemperatur om vinteren er 1,2 °C, og den højeste gennemsnitstemperatur om sommeren er 20,1 °C.

Perioden for dyrkning af hvidløg i regionen stater i slutningen af februar, og slutter den sidste uge i juli. Gennemsnitstemperaturen er 4,2 °C, når hvidløgsdyrkningen starter i februar. I maj, når bladene vokser, når temperaturen når op på ca. 14,1 °C, hvilket fremskynder væksten, derefter 17,4 °C i gennemsnit i juni og endelig 20,1 °C i gennemsnit i juli i høstperioden. Temperaturen fra maj til juli er ideelle for at fremskynde hvidløgenes tilvækstrate og bidrager til at øge antallet af fed i hvidløget på grund af plantens sene blomstring.

Når temperaturen stiger til over 25 °C, aftager væksten, bladene bliver gule og plantens udvikling går i stå.

Nedbørsforhold

Regn- og luftfugtighedsforholdene er gunstige for hvidløgsdyrkning, da planten har brug for vand i etablerings- og vækstperioden. April, maj og juni er de mest regnfulde måneder i det geografiske område (gennemsnitsnedbøren er 51,4 mm i april, 74,1 mm i maj og 65,3 mm i juni), og det har en positiv indvirkning på plantens spireevne og dens kvalitet. Takket være disse nedbørsforhold kan »Taşköprü Sarımsağı« normalt dyrkes uden vanding.

Juli og august er tørre måneder (i gennemsnit 28-30,4 mm regn), og denne tørre periode er nødvendig for hvidløgets tørring. Disse nedbørsforhold bidrager til at forhindre deformation af hvidløgshovedet og til at forbedre hvidløgets opbevaringskvalitet.

Luftfugtighed

Luftfugtighedsforholdene har en afgørende indvirkning på sætningen af feddene og hvidløgets tilvækst. En luftfugtighed på 60 % er ideel i høstperioden, hvor høj luftfugtighed kan forårsage skimmel og forrådnelse. De ideelle opbevaringsforhold til at sikre hvidløgets kvalitet er ved en temperatur på ca. 10 °C og en luftfugtighed på 60-70 %. I det geografiske område ligger luftfugtigheden på ca. 60 % i juli og august, hvilket svarer til høstperioden. Det gør, at planten tørrer hurtigt, og at »Taşköprü Sarımsağı« beskyttes mod sygdomme

Det geografiske områdes gennemsnitlige årlige luftfugtighed er 70 %. Det giver »Taşköprü Sarımsağı« et højere tørstofindhold, som gør, at produktet kan opbevares i flere måneder efter høst, uden at kvaliteten forringes.

Jordbund

Hvidløg trives bedst i lerholdig sandjord, der indeholder små mængder humus, og neutral jord med lav fugtighed. På Taşköprü-sletten findes alluviale jorde, som egner sig til dyrkning af hvidløg og har en positiv indvirkning på størrelsen af udbyttet. Desuden har Taşköprü-regionen i stor udstrækning en middelsvær jord (lerjord eller lerholdig sandjord) med lav alkalinitet (pH-værdi 7,15-7,86) og lav til middelhøj andel af organisk materiale. Jordbunden i Taşköprü-regionen, som også har et højt gennemsnitligt indhold af selen, giver yderst velegnede jordbundsparametre for dyrkning af hvidløg. Disse faktorer indvirker på hvidløgenes kvalitet, herunder på deres selenindhold (som giver hvidløgene deres særlige bitre smag) og deres høje indhold af allylpropyldisulfid (C6H12S2) og svovlholdige og æteriske olier, som indgår i »Taşköprü Sarımsağı« og giver dem deres særlige kraftige duft. En sammenlignende analyse viser, at »Taşköprü Sarımsağı« har et højere minimumsindhold af selen (indhold i tørstoffet) end hvidløg af samme varietet, som dyrkes andre steder i Tyrkiet.

Menneskelige faktorer

Befolkningen i Taşköprü-distriktet, som hovedsagelig er et landbrugsområde, har en tendens til at flytte ind til byerne. Takket være hvidløgsdyrkningen, som forudsætter adgang til arbejdskraft, kan denne migration dog delvis undgås. Hvidløget er et af de produkter, som stadig dyrkes i fællesskab. De forskellige trin i produktionen af »Taşköprü Sarımsağı« er arbejdskraftintensive, og ingen af dem kan udføres uden menneskelig medvirken. Denne menneskelige medvirken øger hvidløgets kvalitet og udbytte.

Adskillelse

Hvidløgsfeddene løsnes og adskilles ved håndkraft, og derved forbedres frøenes kvalitet, da feddene ikke knuses, hvilket ofte sker, når der anvendes en maskine. Når adskillelsen foregår mekanisk skal producenten hurtigst muligt sættes i jorden for at undgå problemer med spiring og efterfølgende dårlig vækst. Når feddene derimod adskilles ved håndkraft, er det ikke nødvendigt med hurtig sætning efterfølgende.

Sætning

Hvidløget formeres ved anvendelse af feddene og således ikke gennem frø som ved de fleste andre planter. Hvert fed udvikles herefter til et hvidløgshoved til næste vækstsæson. Ved at sætte feddene ved håndkraft er det muligt at skabe en regelmæssig afstand mellem planterne, og det sikrer, at hvidløget ikke placeres på hovedet, og dermed at det vokser bedre. Hvis sætningen af feddene sker mekanisk, kan spiren havne med rødderne opad, hvilket betyder, at skuddet skal vokse fra bunden og op. Det forsinker spiringen op til jordoverfladen og nedsætter udbyttet og kvaliteten.

Ukrudtsbekæmpelse og bearbejdning, der forbedrer jordens luftskifte

Ukrudtsbekæmpelsen og bearbejdningen, der forbedrer jordens luftskifte, foregår også manuelt, og dermed forbedres kvaliteten af hvidløget, da det ikke konkurrerer med ukrudt, mens det vokser.

Tørring

I det geografiske område anvendes en traditionel teknik for at tørre hvidløgsbundterne i marken. Hvidløgene lægges på jordoverfladen ved hjælp af maskiner, som er specielt konstrueret i vores område til dette formål. Landbrugerne laver dernæst små bundter af hvidløg (lokalt kaldet elba) og spreder dem ud på marken, hvor de tørres i solen i ca. to uger. Hvidløgene vendes hver uge, så tørringen bliver jævn. Denne teknik, som er mulig takket være de særlige klimaforhold, der er beskrevet ovenfor, forhindrer, at hvidløgene går i forrådnelse, og giver hvidløgene deres usædvanligt gode opbevaringsegenskaber. Senere bærer producenterne de soltørrede hvidløg til lagerlokalerne, hvor de opbevares koldt. Transporten til lagerlokalerne foregår ved solopgang for at forhindre, at feddene løsner sig fra hovedløget, hvilket forårsages af fugt.

Ud over disse særlige kendetegn er det vigtigt at bemærke, at »Taşköprü Sarımsağı« har et veletableret omdømme, og at distriktets navn altid forbindes med hvidløg.

Henvisning til offentliggørelsen af varespecifikationen

(Artikel 6, stk. 1, andet afsnit, i nærværende forordning)

—

(1) EUT L 343 af 14.12.2012, s. 1.